舂磑吟
作者：方回
朝代：宋

paragraphs: 槁木豈有情，頑石且無知。
何術使之動，不假人力施。
緯竹以爲車，堰水江之湄。
湍流既迅急，樞軸爲斡移。
朽杵輒雀躍，死磨猶驥馳。
一日殆百斛，成功歸簸篩。
吾聞往古初，冥冥若愚癡。
火食尚未悟，人與禽獸嬉。
聖智既有作，便利無不爲。
機事至此極，機心開自誰。
所以桔橰人，旁貽甕汲嗤。
馬本齕草物，教之諳戰鼙。
鐵若不入冶，焉有劍與錐。
工械日以廣，生靈日以糜。
平生子方子，拙直爲人欺。
見巧終不喜，諷此舂磑詩。